# பிரக்யா து. யாதவ்


**பிரக்யா டி. யாதவ்** (*Pragya D. Yadav)*(பிறப்பு: சூலை 1, 1978) என்பவர் இந்திய மருத்துவ ஆராய்ச்சி சபையின்-தேசிய தீநுண்மியியல் ஆய்வு நிறுவன இந்திய அறிவியலாளர் ஆவார். இவர் கொங்கோ காய்ச்சல், நிபா, இபோலா போன்ற தொற்று நோய்கள் மற்றும் அதிக நோய்க்கிருமி நச்சுயிரி தொற்றுகள் துறையில் தனது ஆராய்ச்சி பங்களிப்புகளுக்குப் பெயர் பெற்றவர். இந்த ஆய்வுகள் மூலம் நோய்க்கிருமி தலையீடுகள், மேலாண்மைக்கான தேசிய பொதுச் சுகாதார கண்காணிப்புக் கொள்கையை மேம்படுத்த வழிவகுத்தது. இந்தியாவில் முதல் மூன்று கோவிட்-19 தொற்றுநோய்களைக் கண்டறிந்த அறிவியலாளர்களில் யாதவும் ஒருவர். இந்தியாவில் முதல் உள்நாட்டு கொரோனாவைரசுத் தொற்று-19 தடுப்பூசியான கோவாக்சினை உருவாக்கிய குழுவிற்கு இவர் தலைமை தாங்கினார்.  

யாதவிற்கு 2019 அக்டோபரில், சுகாதாரம் மற்றும் குடும்ப நல அமைச்சகத்தின் இந்திய மருத்துவ ஆராய்ச்சி சபையின் 2017 மேஜர் ஜெனரல் சாகேப் சிங் சோகே விருது வழங்கப்பட்டது. இவர் அமெரிக்காவின் நோய்க் கட்டுப்பாடு மற்றும் தடுப்பு மையங்களின் உறுப்பினராகத் தேர்ந்தெடுக்கப்பட்டார். இந்தியாவின் தேசிய வேளாண் அறிவியல் கழகத்தின் உறுப்பினராகத் தேர்ந்தெடுக்கப்பட்டார்.  

## ஆரம்பகால வாழ்க்கையும் பணியும்
யாதவ் வட இந்திய மாநிலமான உத்தரப் பிரதேசத்தில் உள்ள சந்து கபீர் நகர் மாவட்டத்தில் உள்ள குய் கோலில் 1 சூலை 1978 அன்று பிறந்தார். 1984 முதல் 1989 வரை அம்பேத்கர் நகரில் உள்ள தாண்டாவில் உள்ள சரசுவதி சிசு மந்திரில் பயின்றார். 1989 முதல் 1995 வரை தாண்டாவில் உள்ள வித்யுத் பரிசத் இடைநிலைக் கல்லூரியில் பயின்றார். டாக்டர் ராம் மனோகர் லோகியா அவத் பல்கலைக்கழகத்தில் இளம் அறிவியல், முது அறிவியல் பட்டங்களைப் பெற்றுள்ளார். 2004ஆம் ஆண்டு புனே பல்கலைக்கழகத்துடன் இணைக்கப்பட்ட இமாஆச-தேசிய தீநுண்மியியல் ஆய்வு நிறுவனத்தில் முனைவர் பட்டம் பெற்றார்.  

## பணி
யாதவ் 2003 ஆம் ஆண்டு புனேவில் உள்ள தேசிய தீநுண்மியியல் நிறுவனத்தில் சேர்ந்தார். 2006ஆம் ஆண்டு, உயிரியல் பாதுகாப்பு நிலை நான்காம் ஆய்வக (BSL 4) மேலாண்மை பயிற்சிக்காக அமெரிக்காவின் நோய்க் கட்டுப்பாடு மற்றும் தடுப்பு மையங்களுக்குச் சென்றார். அமெரிக்காவிலிருந்து திரும்பிய பிறகு, தேசிய தீநுண்மியியல் நிறுவனத்தில் உபாநி-4 ஆய்வகத்தை அமைப்பதில் இவர் ஈடுபட்டார். இந்த ஆய்வகம் 2013இல் செயல்பாட்டுக்கு வந்தது. தேசிய நீநுண்மியியல் நிறுவனத்தில் உயிரியல் பாதுகாப்பு நிலை 4 ஆய்வகத்தின் பொறுப்பாளராக ஆனார். கடுமையான தீவிர சுவாசச் தொகுதி கொரோனோ தீநுண்மியினைத் தனிமைப்படுத்துவதிலும், உள்நாட்டு கோவிட்-19 தடுப்பூசிகளான கோவாக்சின் மற்றும் சைகோவ்-டி ஆகியவற்றை உருவாக்க விலங்கு ஆய்வுகளை நடத்துவதிலும் யாதவ் முக்கியப் பங்கு வகித்தார்.  

யாதவ் 2017ஆம் ஆண்டில் கொங்கோ காய்ச்சல் குறித்த சர்வதேசச் சங்கத்தின் ஆலோசனைக் குழுவில் உறுப்பினராக ஆனார். இவர் 2019ஆம் ஆண்டில் நிபாவிற்கான தொற்றுநோய் தயார்நிலை கண்டுபிடிப்புகளுக்கான கூட்டணியின் தரநிலை மதிப்பீடுகளின் பணிக்குழு உறுப்பினராக உள்ளார். 2020ஆம் ஆண்டில் நிபா தீநுண்மி குறித்த உலக சுகாதார அமைப்பின் தென்கிழக்கு ஆசிய ஆய்வு நிறுவன நிபுணர் குறிப்புக் குழுவின் உறுப்பினராகவும் ஆனார்.  

## விருதுகளும் அங்கீகாரமும்
மார்ச் 2022இல் கலாச்சார அமைச்சகத்தால் (இந்தியா) பாரத் பாக்ய விதாதா விருது பிரக்யா டி யாதவுக்கு வழங்கப்பட்டது. இந்த விருதை முன்னாள் மத்திய சுகாதார அமைச்சர் ஜே. பி. நட்டா தில்லியிலுள்ள செங்கோட்டையில் வழங்கினார். 2021ஆம் ஆண்டில் மும்பையில் உள்ள இந்திய தொழில் சுகாதார சங்கத்தால் மருத்துவர் கே. எம். பன்சாலி சொற்பொழிவு விருது இவருக்கு வழங்கப்பட்டது. இந்த விருதை மத்திய சுகாதார அமைச்சர் ஹர்ஷ் வர்தன் வழங்கினார். 2012ஆம் ஆண்டில், இந்திய அரசின் சுகாதாரம் மற்றும் குடும்ப நல அமைச்சகத்தால் இவருக்கு இந்திய மருத்துவ ஆராய்ச்சி சபையின் மருத்துவர் டி. ராமசந்திர ராவ் விருது வழங்கப்பட்டது.  

இவர் பல விருதுகளைப் பெற்றுள்ளார், அவற்றுள்:  

- தேசிய நோய்கடத்தி ஆய்வு சங்கத்தின் இளம் அறுவியலாளர் விருது, 2013
- ஆராய்ச்சி அறக்கட்டளை விருது. இந்திய மருத்துவ ஆராய்ச்சி சபை-தேசிய தீநுண்மியியல் ஆய்வு நிலையம், 2016-2017ஆம் ஆண்டின் சாதனையாளர் விருது
- நிபா தீநுண்மி குறித்த பணிக்காக இந்திய மருத்துவ ஆராய்ச்சி சபையின் முன்மாதிரியான சேவை விருது, 2019
- இந்திய தீநுண்மி சமூக விருது, 2019
- மகாராட்டிரா ஆளுநரால் கோவிட் முன்களப் பணியாளர் விருது, 2020
- இந்திய அரசின் தேசிய மருத்துவ அறிவியல் அகாதமியால் வழங்கப்படும் அமிர்தசரசு விருது, 2021
- இந்தியாவின் தேசிய அறிவியல் அகாதமியால், கோவிட்-19 பணிக்காக சிறந்த கோவிட்-19 முன்னணி வீரர் விருது, 2021